L 166/170
9.
FI
Euroopan unionin virallinen lehti
30.6.2023
PYÖRILLÄ VARUSTETTUIHIN TUOTTEISIIN LIITTYVÄT VAARAT
Lastentuotteet, jotka on varustettu pyörillä (kuljetusta tai muuta liikkumista varten), on suunniteltava ja valmistettava siten, että pyöriin ja tahattomaan liikkumiseen liittyvät vaarat jäävät mahdollisimman pieniksi.
Vaatimuksiin, joiden tavoitteena on estää pyöriin ja tahattomaan liikkumiseen liittyvät vaarat, on kuuluttava muun muassa seuraavat vaatimukset (soveltuvin osin): a) Kaikkiin pyörillä varustettuihin tuotteisiin on asennettavat sopivat lukituslaitteet, joilla tarvittaessa varmistetaan vakaus.
b) Kaikkia lukituslaitteita on oltava turvallista käyttää.
c) Pyörillä varustetuissa lastentuotteissa on oltava pysäköintitoiminto, jonka avulla tuotteet saadaan vakaasti liikkumattomiksi pinnasta riippumatta.
10.
TAKERTUMISVAARAT
Lastentuotteet on suunniteltava ja valmistettava siten, että takertumisvaarat jäävät mahdollisimman pieniksi.
Vaatimuksiin on kuuluttava muun muassa seuraavia vaaroja koskevat vaatimukset (soveltuvin osin): a) tarttumisvaarat; b) tekstiilituotteiden, kuten vaatteiden osien tarttuminen (kiinnikkeet, napit, koristeet, ompeleet tai vastaavat, joiden vuoksi suunnitellussa tuotteessa on reikiä, rakoja ja aukkoja tai ulkonevia osia); c) naruista, nauhoista, siteistä, köysistä tai silmukoista aiheutuvat kuristumisvaarat; d) monofilamenttilangoista aiheutuvat vaarat; e) kädensijoista aiheutuvat vaarat.
Standardeissa on selkeästi ilmoitettava turvalliset mitat ja testausvaatimukset, joilla estetään naruista, nauhoista, siteistä, köysistä ja silmukoista aiheutuvat ja muut takertumisvaarat.
Näissä mitoissa on aina otettava huomioon uusimmat antropometriset tiedot ja erityisesti lasten turvallisuutta koskevat tiedot.
Tuotteiden säilytyspussien on myös oltava turvallisia.
11.
TUKEHTUMISVAARAT
Lastentuotteet on suunniteltava ja valmistettava siten, ettei tukehtumisvaaraa ole.
Vaatimuksiin, joiden tavoitteena on estää tukehtumisvaarat, on kuuluttava muun muassa seuraavat vaatimukset (soveltuvin osin): a) Mikään osa, jonka lapsi voi irrottaa omin voimin, ei saa olla niin pieni, että se aiheuttaa tukehtumisvaaran.
b) Mikään osa ei saa rikkoutua, repeytyä tai irrota käytön aikana (esimerkiksi pudotettaessa) ja olla niin pieni, että se aiheuttaa tukehtumisvaaran.
c) Mikään osa, jonka saa irti ilman työkalua, ei saa aiheuttaa tukehtumisvaaraa.
d) Tuotteita, joissa on niin pitkiä osia, että ne voivat laukaista nieluheijasteen, kun lapsi panee tuotteen suuhun, ei saa tukehtumisvaaran vuoksi antaa sellaisten lasten käyttöön, jotka ovat liian pieniä istumaan ilman tukea.
e) Tuotteesta ei saa tulla ulos tukehtumisvaaran aiheuttavia täyteaineita sellaisten voimien vaikutuksesta, joita lapsi kykenee kohdistamaan tuotteeseen.
f) Tuotteet eivät saa aiheuttaa sisäänhengittämiseen liittyviä vaaroja tuotteen sisältämien osien koon vuoksi tai siitä syystä, että tuotteen osat voivat muuttua riittävän pieniksi tai joutua lapsen ulottuville sellaisten voimien vaikutuksesta, joita lapsi kykenee kohdistamaan tuotteeseen.
g) On otettava huomioon tuotteiden kokonaiskoko ja -muoto, ja tarvittaessa on käytettävä teknisiä/mekaanisia ratkaisuja (kuten ilmareikiä tuotteissa, joissa tukehtumisvaara on olemassa tavanomaisessa ja ennakoitavissa olevassa käytössä).
Standardeissa on selkeästi ilmoitettava turvalliset mitat ja testausvaatimukset, joilla estetään tukehtumisvaarat.
Näissä mitoissa on aina otettava huomioon uusimmat antropometriset tiedot ja erityisesti lasten turvallisuutta koskevat tiedot.